Gitte Thomsen fra Asdal kunne ikke nænne, at et kæmpe banner på to gange ti meter fra hendes arbejdsplads bare skulle smides ud. Straks fik hun ideen til at sy stofbanneret om til indkøbsnet. Nu har hun snart produceret 70 styk.

Vi hører det tit; vi skal være bæredygtige og tænke på såvel klima som miljø.  Regeringens mål er, at Danmark i 2030 skal have reduceret CO2 udledningen med 70 procent, men i den lille by Asdal ved Hjørring er det ikke blot tanker og målsætninger; her gør Gitte Thomsen det sådan helt konkret, når hun syr fra en udstilling om til indkøbsnet. - Jeg tænkte, at det er en god kvalitet det her, og det kunne man jo lave nogle net ud af. Så det var sådan set bare i stedet for at smide det væk, fortæller Gitte Thomsen. Det store stykke stof stammer fra en udstilling på Vendsyssel Historiske Museum, hvor man i en periode frem til 2017 havde den store Reformationsudstilling. Gitte Thomsen arbejder til dagligt på Vendsyssel Historiske Museum som butiksmedarbejder, i øjeblikket er hun ligesom en stor del af resten af Danmark hjemsendt på grund af corona-pandemien, og det her fra hjemmet i Asdal, at symaskinen er kommet på arbejde i miljøets tegn, når hun syr indkøbsnet. - Jeg tror, det er en lille procentdel forskel jeg gør for miljøet ved, at jeg sidder og syr net, men jeg synes, det er fint, for det hjælper stadig miljøet. Alt det hjælper jo, siger Gitte Thomsen. Og det er ikke mindst af hensyn til børnebørnene, at hun i det daglige tænker genbrug ind. - Børnebørnene skal jo også gerne have en god verden og gå rundt i, siger hun. Der er de senere år kommet mere fokus på netop genbrugstanken ikke bare herhjemme men i store dele af verden. For jo færre nye ting der skal produceres, jo mere spares miljøet for CO2-udledning, da man ikke skal bruge ressourcer på at producere nyt. Alene i Danmark smides der hvert år omkring 450 kilo affald ud pr. indbygger, viser beregninger fra Miljøstyrelsen. Brug og smid-kultur ligger Gitte Thomsen meget fjernt. Hun er god til at gemme - og ifølge ægtemanden også lidt for god, men som Gitte Thomsen siger, så ved man aldrig om, man lige får brug for det, så hellere gemme. - Jeg tror, det ligger helt fra barnsben af, at man genbruger. Min oldemor vaskede plastikposer og genbrugte dem, og ja, jeg har altid været vant til, at man genbrugte det, man kunne, siger Gitte Thomsen. Og hun kunne da heller ikke lade det store historiske banner gå til spilde. Derfor gik hun i gang med hjemmefra at klippe og sy om. Indtil videre er det blevet til omkring 50 net fra det banner, der engang informerede om reformationen på Vendsyssel Historiske Museum i Hjørring, og  Gitte Thomsen syr stadig flere ned. Drømmen er, at folk fra hele landet vil have sig et indkøbsnet fra Hjørring:. - Det. synes jeg, vil være rigtigt fedt, hvis de ville det. Det kunne være rigtigt fedt at komme til Vejle, og der så går folk rundt i et supermarked med et net fra et banner fra reformationsudstillingen i Hjørring. Det ville da være kanon
, siger Gitte Thomsen. Vendsyssel Historiske Museum åbner igen den 21. april, og Gitte Thomsen regner med, at der til tid ligger 70 net klar til salg på museet.